U-I-247/07
Natisni
Opravilna št.:
U-I-247/07
Datum odločitve:
18. 10. 2007
ECLI:
ECLI:SI:USRS:2007:U.I.247.07
Akt:
Odlok o spremembah in dopolnitvah Odloka o oskrbi s pitno vodo (Uradni list RS, št. 59/07), 22. čl.
Izrek:
Zahteva za oceno ustavnosti in zakonitosti 22. člena Odloka o spremembah in dopolnitvah Odloka o oskrbi s pitno vodo (Uradni list RS, št. 59/07) se zavrže.
Evidenčni stavek:
Ustavno sodišče zavrže zahtevo, če niso izpolnjene procesne predpostavke.
Geslo:
1.5.51.1.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Nepopolna vloga.
1.2.1.3 - Ustavno sodstvo - Vrste vlog - Vloga državnega in drugega organa - Izvršilni organi.
1.2.51.3.4 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Vlada.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vlada RS
Datum vloge:
10. 9. 2007
Vrsta odločitve:
sklep
Vrsta rešitve:
zavrženje
Dokument:
US27824
Dokument v PDF obliki:
U-I-247-07.pdf
105 KB
Prenesite datoteko
U-I-247/07-8
18. 10. 2007
SKLEP
Ustavno sodišče je v postopku za oceno ustavnosti in zakonitosti, začetem z zahtevo Vlade, na seji 18. oktobra 2007
sklenilo:
Zahteva za oceno ustavnosti in zakonitosti 22. člena Odloka o spremembah in dopolnitvah Odloka o oskrbi s pitno vodo (Uradni list RS, št. 59/07) se zavrže.
Obrazložitev
1. Predlagateljica navaja, da je določba 22. člena
Odloka o spremembah in dopolnitvah Odloka o oskrbi s pitno vodo (v nadaljevanju Odlok) Mestne občine Ljubljana (v nadaljevanju Občina), ki določa, da Tarifni sistem za obračun oskrbe z vodo iz vodovodnega sistema in za obračun odvoda in čiščenja odpadne in padavinske vode preko kanalizacijskega sistema v upravljanju Javnega podjetja Vodovod-Kanalizacija Ljubljana (Uradni list RS, št. 47/94 – v nadaljevanju Tarifni sistem) preneha veljati prvega avgusta 2007 ter da mora do tega dne izvajalec oblikovati ceno storitev javne službe skladno z Uredbo o oblikovanju cen komunalnih storitev in drugimi predpisi, v neskladju s tretjim odstavkom 10. člena Zakona o kontroli cen (Uradni list RS, št. 63/99 in 20/06 – v nadaljevanju ZKC) ter posredno tudi v neskladju z 2. in s 153. členom Ustave. Z navedeno določbo naj bi Občina v nasprotju s tretjim odstavkom 10. člena ZKC (to je brez predhodne spremembe ukrepa kontrole cen) ukinila veljavni Tarifni sistem. Zato predlaga odpravo sporne določbe.
2. Na podlagi četrte alineje prvega odstavka 24.b člena Zakona o Ustavnem sodišču (Uradni list RS, 64/07 – ur. p. b. – v nadaljevanju ZUstS) mora zahteva med drugim vsebovati tudi podatke o izpolnjevanju z zakonom določenih pogojev za vložitev zahteve. Vlada ima pooblastilo za vložitev zahteve v tretjem odstavku 64. člena Zakona o državni upravi (Uradni list RS, št. 52/02 in nasl. – ZDU-1) pod pogojem, da pristojni minister predhodno opozori na neskladnost občino, ki je sprejela sporni akt.
3. Vlada kot predlagateljica v vloženi zahtevi ni izkazala, da bi pristojni minister opozoril Občino na očitano neskladnost. Zato pogoj iz četrte alineje prvega odstavka 24.b člena ZUstS v obravnavani zadevi ni izpolnjen in je Ustavno sodišče zahtevo zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik dr. Janez Čebulj ter sodnice in sodniki dr. Franc Grad, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednik
dr. Janez Čebulj